RAPORT AL COMISIEI CĂTRE PARLAMENTUL EUROPEAN ȘI CONSILIU privind sistemul voluntar de proiectare ecologică pentru echipamentele de procesare a imaginii /* COM/2013/023 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind sistemul voluntar de proiectare ecologică pentru echipamentele de procesare a imaginii (Text cu relevanță pentru SEE) 1. Introducere și cadru juridic Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (Directiva privind proiectarea ecologică)[1] furnizează un cadru juridic pentru stabilirea cerințelor în materie de proiectare ecologică pentru anumite grupe de produse prioritare. În conformitate cu articolul 15 alineatul (2) literele (a)-(c) din Directiva privind proiectarea ecologică, o grupă de produse prioritare este reglementată fie de o dispoziție obligatorie de punere în aplicare (și anume, un regulament al Comisiei), fie de o măsură de autoreglementare (de exemplu, un acord voluntar încheiat de sectorul de profil), dacă îndeplinește trei condiții:. (i) reprezintă un volum semnificativ de vânzări, (ii) are un impact semnificativ asupra mediului și (iii) prezintă un potențial semnificativ de ameliorare. În plus, considerentul (18) din Directiva privind proiectarea ecologică prevede că grupele de produse prioritare trebuie să facă mai degrabă obiectul unor măsuri alternative precum autoreglementarea sau acordurile voluntare aferente sectorului de profil decât al unor dispoziții obligatorii de punere în aplicare, în cazul în care asemenea măsuri sunt susceptibile să ducă la îndeplinirea obiectivelor strategice într-un mod mai rapid sau mai puțin costisitor decât cerințele obligatorii. Acordurile voluntare sau alte măsuri de autoreglementare pot fi considerate alternative la măsurile de punere în aplicare în contextul Directivei privind proiectarea ecologică, cu condiția să respecte criteriile prevăzute în anexa VIII la directiva respectivă. 2. Sistemul voluntar propus de sectorul de profil pentru echipamentele de procesare a imaginii Comisia introduce, în conformitate cu articolul 16 alineatul (2) litera (a) din Directiva privind proiectarea ecologică, măsuri de punere în aplicare privind acele grupe de produse având un potențial mare de reducere necostisitoare a emisiilor de gaze cu efect de seră, cum ar fi echipamentele de birou și aparatura electronică de larg consum. Comisia a comandat elaborarea unor studii pregătitoare privind cele două grupe de produse, echipamentele de birou și aparatura electronică de larg consum, inclusiv echipamentele de procesare a imaginii. Studiul pregătitor privind echipamentele de procesare a imaginii[2] a confirmat că această grupă de produse îndeplinește criteriile enumerate la articolul 15 din Directiva privind proiectarea ecologică. Astfel, această grupă de produse reprezintă un volum semnificativ de vânzări, are un impact semnificativ asupra mediului și prezintă un potențial semnificativ de ameliorare. În consecință, echipamentele de procesare a imaginii ar trebui să fie reglementate de o măsură de punere în aplicare sau de o măsură de autoreglementare. Societățile active pe piața echipamentelor de procesare a imaginii au propus un sistem voluntar pentru grupa de produse „echipamente de procesare a imaginii” în UE și, în acest scop, au încheiat un acord voluntar de stabilire a unor cerințe specifice în materie de proiectare ecologică privind echipamentele de procesare a imaginii introduse pe piața UE. Sistemul voluntar a fost stabilit de comun acord la 16 februarie 2011. S‑a estimat că angajamentele asumate de către semnatarii acordului voluntar vor duce, în 2020, la economii de 15 TWh, echivalentul a 4.1 Mt emisii de CO2, iar între 2011 și 2020, la economii de 130 TWh, echivalentul a 36 Mt emisii de CO2. Sistemul voluntar propus de sector a făcut obiectul unei evaluări complete a impactului realizate de către Comisie[3], precum și al unor consultări cu părțile interesate în cadrul Forumului consultativ în domeniul proiectării ecologice[4], instituit în temeiul articolului 18 din Directiva privind proiectarea ecologică. Concluzia evaluării impactului a fost că sistemul voluntar propus ar atinge obiectivele de politică mai rapid și cu mai puține cheltuieli decât cerințele obligatorii și că, în conformitate cu anexa VIII la Directiva privind proiectarea ecologică, sistemul propus a respectat toate dispozițiile tratatului (în special cele privind piața internă și normele în domeniul concurenței), angajamentele internaționale ale UE (inclusiv normele comerciale multilaterale), obiectivele Directivei privind proiectarea ecologică și criteriile specifice de evaluare, și anume, (i) participarea liberă, (ii) valoarea adăugată, (iii) reprezentativitatea, (iv) obiectivele cuantificate și eșalonate, (v) implicarea societății civile, (vi) monitorizarea și raportarea, (vii) raportul cost-eficacitate al administrării inițiativelor de autoreglementare, (viii) durabilitatea și (ix) compatibilitatea măsurilor de stimulare. 3. Elementele acordului voluntar Acordul voluntar încheiat de sectorul de profil prevede cerințe specifice în materie de proiectare ecologică privind echipamentele de procesare a imaginii introduse pe piața UE. Produsele vizate de acord fac, în același timp, obiectul programului ENERGY STAR privind etichetarea energetică voluntară, prin care sunt introduse cerințe privind indicarea consumului de energie prin etichetare pentru diverse echipamente de birou, inclusiv pentru echipamentele de procesare a imaginii. În conformitate cu cerințele Directivei privind proiectarea ecologică, semnatarii care s‑au alăturat acestui sistem voluntar reprezintă marea majoritate a sectorului economic relevant. În temeiul acordului, fiecare semnatar s‑a angajat să asigure, pentru cel puțin 90 % dintre toate modelele de echipamente de procesare a imaginii pe care le introduce pe piață, conformitatea cu cerințele minime de eficiență în termeni de CTE (consum tipic de energie) și MF (mod de funcționare). În plus, toate produsele pentru imprimare ar trebui să ofere opțiunea de imprimare a două sau mai multe pagini pe o singură foaie (opțiunea de imprimare „N‑up”[5]) printre opțiunile standard și să îndeplinească cerințele privind cartușele (anume proiectarea acestora nu ar trebui să împiedice reutilizarea/reciclarea și utilizarea cartușelor de la alți producători). Toate produsele noi ar trebui să respecte cerințele de reciclare (de exemplu, dezasamblarea cu ușurință și marcarea pieselor din plastic). În cele din urmă, semnatarii s‑au angajat să respecte cerințele specifice privind furnizarea de informații (de exemplu, să furnizeze informații privind eficiența resurselor și a energiei). Pe lângă faptul că prevede cerințe în materie de proiectare ecologică, acordul instituie două organisme administrative: · Comitetul director, format din reprezentanți ai semnatarilor acordului și ai Comisiei Europene, care gestionează acordul[6] și · Inspectorul independent, care evaluează respectarea de către fiecare semnatar a angajamentelor prevăzute în acord și furnizează Comisiei rapoarte de conformitate[7]. De asemenea, acordul mai definește obligațiile de raportare, specificând că fiecare semnatar trebuie să furnizeze Inspectorului independent informațiile solicitate și că societatea care nu respectă această cerință riscă să își piardă statutul de semnatar. În plus, acordul prevede o procedură care permite Comitetului director să modifice dispozițiile acordului, în special pentru a ajusta strictețea cerințelor la situația de pe piață. Conform acestei proceduri, cerințele prevăzute în acordul voluntar vor fi revizuite la trei luni de la publicarea unei noi versiuni a cerințelor programului ENERGY STAR privind echipamentele de procesare a imaginii. În cazul echipamentelor de procesare a imaginii este importantă o abordare flexibilă în ceea ce privește definirea parametrilor relevanți și stabilirea cerințelor aplicabile, întrucât funcțiile acestor echipamente evoluează rapid. Pentru a furniza la timp tuturor părților interesate, în special semnatarilor potențiali, informații corecte și actualizate cu privire la cerințele aplicabile echipamentelor de procesare a imaginii, cea mai recentă versiune a acordului voluntar va fi întotdeauna publicată, împreună cu evaluarea impactului și cu prezentul raport, pe site-ul internet „Europa” al Comisiei dedicat politicii în domeniul proiectării ecologice[8] și pe site-ul internet dedicat acestui sistem[9]. 4. Acceptarea sistemului voluntar Întrucât sistemul voluntar propus de sectorul de profil în privința echipamentelor de procesare a imaginii va îndeplini obiectivele de politică mai rapid și cu mai puține cheltuieli decât cerințele obligatorii și întrucât sistemul respectiv îndeplinește toate criteriile specificate de Directiva privind proiectarea ecologică în anexa VIII, Comisia recunoaște că echipamentele de procesare a imaginii introduse pe piața UE fac obiectul sistemului voluntar de proiectare ecologică instituit de sectorul de profil pentru echipamentele de procesare a imaginii. Condițiile aplicabile sistemului sunt prevăzute în cadrul acordului voluntar încheiat de sectorul de profil. Comisia consideră că acest sistem voluntar constituie o alternativă viabilă la o măsură de punere în aplicare în domeniul proiectării ecologice. Prin urmare, Comisia se va abține de la instituirea de cerințe obligatorii în materie de proiectare ecologică pentru echipamentele de procesare a imaginii introduse pe piața UE, în măsura în care, în opinia Comisiei, acordul voluntar, cu eventualele sale versiuni ulterioare, încheiat în cadrul sistemului voluntar propus respectă obiectivele și principiile generale definite de Directiva privind proiectarea ecologică. Concret, sistemul voluntar trebuie să respecte în continuare, pe întreaga sa perioadă de aplicare, principiile generale definite în Directiva privind proiectarea ecologică, inclusiv: contribuția la îndeplinirea obiectivelor de politică ale Directivei privind proiectarea ecologică; participarea liberă a tuturor societăților active pe piața echipamentelor de procesare a imaginii; acoperirea unei largi majorități a sectorului economic relevant[10]; claritatea și lipsa de ambiguitate a termenilor și condițiilor sale; transparența; sistemul de monitorizare bine conceput și lipsa oricărei sarcini administrative disproporționate. În plus, eventualele cerințe specifice în materie de proiectare ecologică pentru echipamentele de procesare a imaginii introduse pe piața UE, care sunt definite în acordul voluntar și în eventualele versiuni ulterioare ale acestuia încheiate în cadrul sistemului voluntar ar trebui să producă valoare adăugată în ceea ce privește îmbunătățirea performanței generale de mediu a produselor acoperite. În plus, în conformitate cu cerințele Comisiei și ale părților interesate[11], semnatarii sistemului voluntar trebuie: · să evalueze permanent progresele realizate în ceea ce privește aplicarea sistemului; · să coopereze cu serviciile Comisiei, cu statele membre și cu părțile interesate pentru a îmbunătăți permanent performanța de mediu a echipamentelor de procesare a imaginii, în special prin reducerea continuă a țintelor pentru consumul energetic definite în acordul voluntar, precum și pentru a include alte aspecte de mediu relevante, dacă este oportun; · să coopereze cu serviciile Comisiei, cu statele membre și cu părțile interesate în scopul îmbunătățirii mecanismului de raportare și a normelor de monitorizare și de audit; · să furnizeze, până la termenele stipulate în acordul voluntar, date relevante care să permită Comisiei și părților interesate să monitorizeze îndeplinirea obiectivelor acordului, conform căruia fiecare semnatar se angajează să furnizeze informații cu privire la toate modelele de echipamente de procesare a imaginii pe care le-a introdus pe piața UE și informații privind consumul energetic și alte caracteristici de mediu abordate în cadrul acordului voluntar (de exemplu, reciclarea cu ușurință și cerințele privind furnizarea de informații) pentru fiecare model de echipament de procesare a imaginii care face obiectul acordului voluntar, precum și · să depună eforturi pentru a garanta participarea activă a semnatarilor potențiali la sistem. 5. Monitorizarea sistemului voluntar Comisia, asistată de Forumul consultativ în domeniul proiectării ecologice și de Comitetul menționat la articolul 19 alineatul (1) din Directiva privind proiectarea ecologică, va monitoriza, în conformitate cu punctul 6 din anexa VIII la directiva respectivă, punerea în aplicare a sistemului voluntar, în special respectarea de către acesta a principiilor generale, precum și nivelul de adecvare a cerințelor în materie de proiectare ecologică prevăzute în acordul voluntar și în eventualele versiuni ulterioare ale acestuia. Comisia va acorda o atenție deosebită obligațiilor de raportare și normelor de monitorizare prevăzute de Directiva privind proiectarea ecologică, de orientările existente ale Comisiei și de acord. În special, Comisia va verifica dacă dispozițiile acordului și aplicarea acestora de către semnatari permit Comisiei și părților interesate (inclusiv autorităților naționale) să monitorizeze în mod eficient punerea în aplicare a acordului, precum și măsura în care sunt îndeplinite obiectivele acestuia. În cazul în care Comisia va ajunge la concluzia că obiectivele și principiile generale ale Directivei privind proiectarea ecologică, așa cum se reflectă acestea în sistemul voluntar, nu vor fi respectate și/sau că semnatarii sistemului voluntar nu vor reduce continuu, în timp, obiectivele în materie de consum energetic, nu vor îmbunătăți cerințele privind aspectele fără impact energetic specificate în acordul voluntar și nu vor include, dacă este cazul, alte aspecte de mediu relevante în versiunile ulterioare, Comisia va adopta cerințe în materie de proiectare ecologică pentru echipamentele de procesare a imaginii prin intermediul unei măsuri obligatorii de punere în aplicare. 6. Concluzii Sistemul voluntar în materie de proiectare ecologică propus de sectorul de profil pentru echipamentele de procesare a imaginii respectă toate dispozițiile tratatului, angajamentele internaționale ale UE și criteriile specifice de evaluare, prin urmare este considerat valabil în temeiul Directivei privind proiectarea ecologică. Evaluarea realizată de Comisie arată că sistemul voluntar propus va îndeplini obiectivele de politică mai rapid și cu mai puține cheltuieli decât cerințele obligatorii. Comisia recunoaște că echipamentele de procesare a imaginii introduse pe piața UE ar trebui să facă obiectul sistemului voluntar în materie de proiectare ecologică. Condițiile aplicabile sistemului sunt prevăzute în acordul voluntar încheiat de sectorul de profil. Comisia consideră că acest sistem voluntar este o alternativă viabilă la o măsură de punere în aplicare privind proiectarea ecologică, prin urmare se va abține, deocamdată, de la instituirea de cerințe obligatorii în materie de proiectare ecologică pentru echipamentele de procesare a imaginii introduse pe piața UE. Comisia va monitoriza în permanență aplicarea sistemului voluntar. În cazul în care constată că nu sunt respectate obiectivele și principiile generale ale Directivei privind proiectarea ecologică, Comisia va institui cerințe în materie de proiectare ecologică pentru echipamentele de procesare a imaginii prin intermediul unei măsuri obligatorii de punere în aplicare. [1] JO L 285, 31.10.2009, p. 10. [2] Studiul pregătitor EuP „Lotul 4 — Echipamente de procesare a imaginii, copiatoare, faxuri, imprimante, scanere, aparate multifuncționale”, elaborat de un consorțiu de șase entități, printre care Fraunhofer IZM, Öko-Institut, Bio Intelligence Service, Deutsche Umwelthilfe, PE Europe, CODDE. Rapoartele finale au fost publicate în decembrie 2007 și mai 2008. Documentația este disponibilă pe site‑ul internet: http://www.ecoimaging.org/ . [3] Comitetul de evaluare a impactului a emis, la 21 septembrie 2012, un aviz favorabil cu privire la evaluarea impactului. [4] Sistemul voluntar privind echipamentele de procesare a imaginii a făcut obiectul discuțiilor în cadrul Forumului consultativ în domeniul proiectării ecologice, anume la ședințele din 12 octombrie 2009 și 9 octombrie 2012. [5] Capacitatea de a tipări mai multe pagini ale unui document pe o singură foaie de hârtie, dacă produsul este operat cu ajutorul programelor informatice originale, furnizate de producător. [6] Reprezentanții statelor membre ale UE, ai țărilor AELS/SEE și ai ONG-urilor au statut de observatori. [7] Rapoartele de conformitate sunt puse la dispoziția părților interesate și discutate cu acestea. [8] http://ec.europa.eu/energy/efficiency/labelling/agreements_en.htm. [9] www.eurovaprint.eu [10] Cel puțin 70 % dintre produsele introduse pe piață. [11] Ședința Forumului consultativ în domeniul proiectării ecologice din 9 octombrie 2012.